আন্তর্জাতিক আইনের দৃষ্টিতে এক দেশের আরেক দেশের ওপর আক্রমণ বা আগ্রাসন (aggression) বেআইনী, যদি না তা আত্মরক্ষামূলক হয়, কিংবা তার পেছনে জাতিসংঘ বা আন্তর্জাতিক সমাজের প্রত্যক্ষ সমর্থন থাকে। ১৯৭১-এর ২৫ মার্চ মধ্যরাতে ‘অপারেশন সার্চলাইট’ এর মধ্য দিয়ে তৎকালীন পশ্চিম পাকিস্তান সেনাবাহিনীর যে কার্যক্রম শুরু হল, তা আসলে কী ছিল? মুক্তিযুদ্ধ যদি অভ্যন্তরীণ সশস্ত্র সংঘাত হয়ে থাকে, তাহলে সেটা কেবল একই দেশের ভেতর বিশেষ একটি পরিস্থিতি নিয়ন্ত্রণে সামরিক বাহিনীর হস্তক্ষেপ বই তো অন্য কিছু না। আর যদি সেটা একটি স্বাধীন দেশের আরেকটি স্বাধীন দেশের ওপর আক্রমণ হয়ে থাকে, তাহলে পশ্চিম পাকিস্তানের দিক থেকে ২৫ মার্চের আক্রমণ ছিল স্পষ্টতই আগ্রাসন, এবং এর পরবর্তী নয় মাস বাংলাদেশের মাটিতে কাটানো তাদের প্রতিটি মুহূর্তই ছিল বেআইনী দখলদারিত্ব (illegal occupation), এবং বলাই বাহুল্য, আন্তর্জাতিক আইনের সুস্পষ্ট লঙ্ঘন।3 আগ্রাসন বা শান্তির বিরুদ্ধে অপরাধ (crime against peace) ন্যুরেমবার্গ নীতিতেও4 স্বীকৃত অপরাধ, পরবর্তীকালে যা জাতিসংঘ সনদেও5 অন্তর্ভুক্ত হয়। বাংলাদেশের ১৯৭৩ সালের আন্তর্জাতিক অপরাধ (ট্রাইবুনালস) আইনের ৩(২)(খ) ধারাতেও “শান্তির বিরুদ্ধে অপরাধ”কে বিচার এবং শাস্তিযোগ্য করা হয়েছে।